Meer moorde met messe gepleeg as met vuurwapensArgieffoto Meer mense is die afgelope drie jaar met messe en skerp voorwerpe in Suid-Afrika vermoor as met vuurwapens, het die VF Plus Donderdag bekend gemaak. ŉ Totaal van 20 907 mense is in dié tyd met messe en skerp voorwerpe vermoor teenoor die 17 914 mense wat met vuurwapens vermoor is. Die VF Plus het dié inligting bekom deur middel van ŉ amptelike parlementsvraag aan Bheki Cele, minister van polisie, het dr. Pieter Groenewald, partyleier, in ŉ verklaring gesê. Luidens dié verklaring is 58 025 moorde in dié tydperk in Suid-Afrika gepleeg. Die minister kon egter nie die vraag antwoord oor hoeveel vuurwapens wat by dié misdade betrokke was, wettige vuurwapens was nie. Volgens Cele is die misdaad-administratiewe stelsel nie daartoe in staat om te onderskei tussen wettige en onwettige vuurwapens nie. Maroela Media het vroeër berig meer as 30 000 vuurwapens is middel vandeesmaand in Vereeniging, Gauteng, vernietig. “Cele se onlangse uitspraak by die vernietiging van vuurwapens by ArcelorMittal in Vereeniging dat dit beter sal wees as private burgers in die toekoms geen wapens het nie en slegs die polisie en soldate toegang tot vuurwapens het, is ondeurdag aangesien hy sy uitlating grond op die mite dat die meeste moorde met vuurwapens gepleeg word,” het Groenewald gesê. “Die minister erken dat onwettige vuurwapens ŉ groot probleem is, maar onwettige wapens neem toe as gevolg van onwettige wapenhandel, diefstal by polisiestasies en ander staatsinstellings. Die minister moet die syfer verskaf oor hoeveel vuurwapens by staatsinstellings, en hoeveel in private besit gesteel en geroof is. Hy moet ook sê hoeveel onwettige wapens daar in omloop is weens wapensmokkelary,” lui die verklaring. Die party voer aan dat die jongste misdaadsyfers as bewys dien dat die Suid-Afrikaanse polisie nie beheer het oor misdaad, veral geweldsmisdaad, in die land nie.